**ОБРАЗЛОЖЕЊЕ**

**1. Уставни основ за доношење Закона**

Уставни основ за доношење Закона о потврђивању Споразума између Владе Републике Србије и Владе Чешке Републике о сарадњи у области одбране, који је потписан у Београду, 11. септембра 2019. године, садржан је у члану 99. став 1. тачка 4. Устава Републике Србије, којим је прописано да Народна скупштина потврђује међународне уговоре кад је законом предвиђена обавеза њиховог потврђивања.

**2. Разлози за потврђивање Споразума**

Закључком Владе 05 Број: 018-10603/2016 од 9. новембра 2016. године, утврђена је Основа за вођење преговора за закључивање Споразума између Владе Републике Србије и Чешке Републике о сарадњи у области одбране.

Надаље, Закључком Владе 05 Број: 018-64/2019-1 од 14. фебруара 2019. године, прихваћен је Извештај о реализованим преговорима о усаглашавању Споразума између Владе Републике Србије и Владе Чешке Републике о сарадњи у области одбране, као и усаглашени текст предметног споразума и овлашћен министар одбране да у име Владе потпише наведени споразум.

Споразум између Владе Републике Србије и Владе Чешке Републике о сарадњи у области одбране потписан је у Београду, 11. септембра 2019. године.

Споразумом између Владе Републике Србије и Владе Чешке Републике о сарадњи у области одбране, чије се потврђивање предлаже овим законом, опредељују се основни циљеви и принципи на којима ће се заснивати сарадња у области одбране између влада Републике Србије и Чешке Републике, односно њихових надлежних органа, а у циљу доприноса развоју целокупних билатералних односа две државе.

Првенствени циљ предложеног закона, односно закљученог споразума, је успостављање правног оквира који би омогућио војну сарадњу између уговорних страна и њихових надлежних органа, у области одбрамбене и безбедносне политике, војнотехничке сарадње, војног школства, мултинационалних операција војног права, војне медицине. Споразум садржи и одредбе о статусу војног и цивилног особља, заштити података и решавању спорова.

**3. Оцена потребних финансијских средстава за спровођење Закона**

За реализацију овог закона у 2019. години, нису потребна финансијска средства.

Потребна финансијска средства за реализацију овог закона у наредним годинама, зависе од степена и начина његове реализације и иста ће бити планирана у оквиру лимита које Министарство финансија утврди за раздео Министарства одбране.